รัฐบาลไทย-ข่าวทำเนียบรัฐบาล-"สุรเชษฐ์" เห็นชอบเปิดห้องเรียนกีฬาเพิ่มปีนี้ 4 จังหวัด
วันอังคารที่ 6 มิถุนายน 2560
"สุรเชษฐ์" เห็นชอบเปิดห้องเรียนกีฬาเพิ่มปีนี้ 4 จังหวัด
"สุรเชษฐ์" เห็นชอบให้สํานักงานคณะกรรมการการศึกษาขั้นพื้นฐาน (สพฐ.) ขยาย "ห้องเรียนกีฬา" เพิ่มอีก 4 จังหวัด ที่ชัยภูมิ เพชรบูรณ์ อุดรธานี และชัยภูมิ ต่อจากสุโขทัย มหาสารคาม กระบี่ และสมุทรสาคร
รวมเป็น8จังหวัด9โรงเรียน โดยจะเริ่มเปิดรับนักเรียนเข้าเรียนชั้น ม.1 และ ม.4 ตั้งแต่ภาคเรียนที่ 2 ปีการศึกษา 2560 เป็นต้นไปตามความพร้อมของโรงเรียน
เมื่อวันจันทร์ที่ 5 มิถุนายน 2560 พล.อ.สุรเชษฐ์ ชัยวงศ์ รัฐมนตรีช่วยว่าการกระทรวงศึกษาธิการ เปิดเผยภายหลังลงพื้นที่จังหวัดชุมพร เพื่อพิจารณาความพร้อมของโรงเรียนที่จะเข้าร่วมโครงการห้องเรียนกีฬา ณ โรงเรียนทุ่งตะโกวิทยา อ.ทุ่งตะโก โดยกล่าวว่า จากการที่พล.อ.ประยุทธ์ จันทร์โอชา นายกรัฐมนตรีได้มอบหมายกระทรวงศึกษาธิการ (ศธ.) ขยายผลความสําเร็จจากการนํากีฬาเข้าสู่ระบบการศึกษา จากโครงการ "สานฝันการกีฬาสู่ระบบการศึกษาจังหวัดชายแดนภาคใต้" ไปยังพื้นที่อื่น ๆ ทั่วประเทศ โดยขอให้เน้นรูปร่างของนักเรียนที่จะได้รับการพัฒนาต่อยอดทั้งทักษะกีฬา วิทยาศาสตร์การกีฬา และโภชนาการ เพื่อให้สามารถแข่งขันกับนักกีฬาต่างประเทศได้ในระดับนานาชาติ
ศธ.ได้น้อมรับนโยบายดังกล่าว โดยมอบสํานักวิชาการและมาตรฐานการศึกษา สพฐ. จัดทําหลักสูตร "ห้องเรียนกีฬา (Sport Program)"และได้ดําเนินการเปิดรับสมัครนักเรียนเข้าเรียนรุ่นแรกในภาคเรียนที่ 2 ปีการศึกษา 2559 ใน 3 จังหวัด คือภาคเหนือที่รร.สุโขทัยวิทยาคม จ.สุโขทัยภาคตะวันออกเฉียงเหนือที่รร.สารคามพิทยาคม จ.มหาสารคาม และภาคใต้ที่รร.กาญจนาภิเษกวิทยาลัย กระบี่ จ.กระบี่ในประเภทกีฬาฟุตบอลชายและวอลเลย์บอลหญิงในหลักสูตรวิทย์-กีฬา และศิลป์-กีฬาจากนั้นจึงเปิดเพิ่มภาคกลางที่ รร.เฉลิมพระเกียรติสมเด็จพระศรีนครินทร์ สมุทรสาคร จ.สมุทรสาครในภาคเรียนที่ 1 ปีการศึกษา 2560 เฉพาะกีฬาฟุตบอลชาย
ทั้งนี้ เมื่อได้เปิดห้องเรียนกีฬาครบ 4 แห่งทุกภาคทั่วประเทศแล้ว จึงได้รายงานให้คณะรัฐมนตรีรับทราบเมื่อเร็ว ๆ นี้ซึ่งได้รับคําชื่นชมจากคณะรัฐมนตรีว่า ศธ.ดําเนินการเรื่องนี้ด้วยความก้าวหน้าอย่างรวดเร็ว นอกจากนี้นพ.ธีระเกียรติ เจริญเศรษฐศิลป์ รมว.ศึกษาธิการได้มอบหมายให้ขยายไปยังพื้นที่อื่นเพิ่มเติมให้ทั่วถึงมากขึ้นโดยมีหลักเกณฑ์คือ ต้องพิจารณาจัดตั้งในจังหวัดที่ไม่มีโรงเรียนกีฬา แต่จะต้องมีสถาบันการพลศึกษาตั้งอยู่ในจังหวัดนั้นเพราะต้องร่วมมือกับสถาบันการพลศึกษา กระทรวงการท่องเที่ยวและกีฬา ในด้านครูผู้สอน โค้ช ศูนย์พัฒนาสมรรถนะทางร่างกาย ฯลฯ ตามที่ ศธ. ได้ลงนามความร่วมมือกับกระทรวงการท่องเที่ยวและกีฬาไปแล้วเมื่อวันที่ 8 สิงหาคม 2559
ตรวจเยี่ยม รร.ทุ่งตะโกวิทยา จ.ชุมพร ที่ได้รับการพิจารณาเป็น "ห้องเรียนกีฬา" แห่งที่2ของภาคใต้ และแห่งที่9ของประเทศ
สพฐ.จึงได้นํานโยบายไปพิจารณาแล้วเห็นว่า ควรเพิ่มห้องเรียนกีฬาในปีนี้อีก 4 จังหวัดซึ่งตนได้เดินทางไปตรวจดูความพร้อมของสถานที่ที่จะเปิดโอกาสให้เด็กที่ต้องการจะเรียนกีฬาด้วยตนเองทั้ง 4 จังหวัดแล้ว รวมทั้งการมาจังหวัดชุมพรครั้งนี้ ก็ได้ไปรับฟังการนําเสนอและความพร้อมของโรงเรียนที่ต้องการเข้าร่วมโครงการ3โรงเรียน ที่ อ.เมืองชุมพร ท่าแซะ และทุ่งตะโกจึงได้เห็นชอบให้ สพฐ. เปิดห้องเรียนกีฬาเพิ่มอีก 4 จังหวัด ดังนี้
1) จังหวัดชัยภูมิ ที่โรงเรียนกาญจนาภิเษกวิทยาลัย ชัยภูมิจะเปิดรับสมัครนักเรียนเข้าเรียนชั้น ม.1 และ ม.4 ตั้งแต่ภาคเรียนที่ 2/2560 ในประเภทกีฬาฟุตบอลชาย และบาสเก็ตบอลหญิง
2) จังหวัดเพชรบูรณ์ ที่โรงเรียนกาญจนาภิเษกวิทยาลัย เพชรบูรณ์ชั้น ม.1 และ ม.4 ตั้งแต่ภาคเรียนที่ 2/2560 ในประเภทกีฬาฟุตบอลชาย บาสเก็ตบอลชาย และวอลเลย์บอลหญิง
3) จังหวัดอุดรธานี มี 2 แห่งคือโรงเรียนราชินูทิศ 2จะเปิดรับสมัครนักเรียนเข้าเรียนชั้น ม.1 ตั้งแต่ภาคเรียนที่ 1/2561และโรงเรียนอุดรพัฒนาการเปิดรับชั้น ม.4 ตั้งแต่ภาคเรียนที่ 2/2560 ในประเภทกีฬาฟุตบอลชาย และวอลเลย์บอลหญิง
4) จังหวัดชุมพร ที่โรงเรียนทุ่งตะโกวิทยาชั้น ม.1 และ ม.4 ตั้งแต่ภาคเรียนที่ 2/2560 ในประเภทกีฬาฟุตบอลชายก่อน จากนั้นเมื่อถึงภาคเรียนที่ 1/2561 จะเพิ่มประเภทกีฬาทั้งชายและหญิง
ตรวจเยี่ยมความพร้อมและประชุมรับฟังผลการนําเสนอการจัดตั้งห้องเรียนกีฬา ที่ชุมพร
ทั้งนี้ ศธ.จะเรียกประชุมผู้บริหารโรงเรียนและผู้เกี่ยวข้องทั้ง 8 จังหวัด 9 โรงเรียนในวันที่9มิถุนายนนี้ เพื่อเตรียมการลงนามความร่วมมือกับกระทรวงการท่องเที่ยวและกีฬา ในการที่จะให้สถาบันการพลศึกษาใน 8 จังหวัดเข้ามาช่วยพัฒนาเด็กนักเรียนห้องเรียนกีฬาในด้านสมรรถนะทางร่างกายและโภชนาการ รวมทั้งร่วมกันจัดทําแผนการดําเนินงานห้องเรียนกีฬา ระยะ 3 ปี รวมทั้งการขออนุมัติใช้งบเหลือจ่ายปลายปี ซึ่ง รมว.ศึกษาธิการได้เห็นชอบแล้ว เพื่อนําไปใช้ในการปรับปรุงหอพักนักเรียนให้ดีขึ้น เพื่อให้ห้องเรียนกีฬาเป็นแผนงานโครงการปกติของ สพฐ. ที่จะมีความ "มั่นคง" และก้าวหน้าตามลําดับมากขึ้นต่อไป
"การนํากีฬาเข้าสู่ระบบการศึกษา"เป็นความคิดริเริ่มของพล.อ.ประยุทธ์ จันทร์โอชานายกรัฐมนตรีโดยเริ่มต้นขึ้นเมื่อ 2 ปีก่อนในพื้นที่จังหวัดชายแดนภาคใต้ ซึ่งเปิดรับสมัครเด็กเข้าเรียนชั้น ม.4 ตามความสมัครใจใน 10 ประเภทกีฬา เช่น ฟุตบอล ฟุตซอล กรีฑา มวยไทย ฮอกกี้ ปัญจสีลัต วอลเลย์บอล ฯลฯ โดยใช้ชื่อโครงการว่า"สานฝันการกีฬาสู่ระบบการศึกษาจังหวัดชายแดนภาคใต้"และเมื่อดําเนินการไปแล้ว 2 ปี ได้ผลตอบรับที่ดีมากจากประชาชนในพื้นที่ ซึ่งมีความต้องการส่งบุตรหลานเข้าเรียนมากขึ้น จนถึงปัจจุบันมี 8 โรงเรียนที่เข้าร่วมโครงการ มีจํานวนนักเรียนกว่า 1 พันคน ขณะนี้นักเรียนรุ่นแรกกําลังเรียนชั้น ม.6 จึงถือว่าโครงการสานฝันฯ เป็นโครงการริเริ่มที่เน้น "ให้เด็กได้รับโอกาสและความหลากหลายในประเภทกีฬา
จนกระทั่งปีที่แล้วพล.อ.ประยุทธ์ จันทร์โอชาได้เห็นว่าเมื่อได้ดําเนินการในพื้นที่จังหวัดชายแดนภาคใต้ได้ผลดีเป็นอย่างมาก จึงมอบหมายให้ขยายไปยังพื้นที่อื่น แต่ขอให้มีความแตกต่างจากโครงการสานฝันฯ กล่าวคือ"ให้เน้นรูปร่างและส่วนสูง"เพื่อต้องการให้เด็กได้รับการพัฒนาสมรรถภาพและภาวะโภชนาการ สามารถเข้าร่วมแข่งขันได้ในระดับสากลหรือแข่งขันกับนักกีฬาระดับนานาชาติได้
กระทรวงศึกษาธิการ จึงได้จัดทําโครงการ "ห้องเรียนกีฬา"โดยขยายไปยัง 4 ภูมิภาคทั่วประเทศ ซึ่งในปีแรกคือปีการศึกษา 2559 สํานักงานคณะกรรมการการศึกษาขั้นพื้นฐาน (สพฐ.) ได้คัดเลือกโรงเรียนที่เข้าร่วมโครงการห้องเรียนกีฬาเข้าเรียนชั้น ม.4 จํานวน 3 แห่ง ภาคเหนือที่ รร.สุโขทัยวิทยาคม ภาคตะวันออกเฉียงเหนือ ที่ รร.สารคามพิทยาคม และภาคใต้ที่ รร.กาญจนาภิเษกวิทยาลัย กระบี่ ใน 2 ประเภทกีฬา คือ ฟุตบอลชาย และวอลเลย์บอลหญิง ในหลักสูตรวิทย์-กีฬา และศิลป์-กีฬา
จนกระทั่งในภาคเรียนที่1ปีการศึกษา2560ได้ขยายมาภาคกลาง ที่รร.เฉลิมพระเกียรติสมเด็จพระศรีนครินทร์ สมุทรสาครโดยได้รับนักเรียนชั้น ม.1 เพิ่มเข้ามาด้วย แต่เริ่มต้นเฉพาะกีฬาฟุตบอลเท่านั้น
ตรวจเยี่ยมสถาบันการพลศึกษา วิทยาเขตชุมพร
ทําให้ปัจจุบันมีโรงเรียนที่เข้าร่วมโครงการ "ห้องเรียนกีฬา" จํานวน 4 แห่ง มีนักเรียนรุ่นแรก 219 คน รุ่นที่สอง 299 คน รวมทั้งสิ้น 518 คน และเตรียมเปิดเพิ่มอีก 4 แห่งทั่วประเทศ ที่จังหวัดชัยภูมิ อุดรธานี เพชรบูรณ์ และชุมพร ตั้งแต่ภาคเรียนที่2ปีการศึกษา2560เป็นต้นไป โดยพิจารณาจากสภาพความพร้อมและคุณภาพเป็นหลัก รวมทั้งการประสานความร่วมมือจากกระทรวงการท่องเที่ยวและกีฬา โดยสถาบันการพลศึกษาใน 8 จังหวัด ที่จะส่งผลสําเร็จต่อการพัฒนาเด็กนักเรียนห้องเรียนกีฬาในด้านสมรรถนะทางร่างกายและโภชนาการ